സിലബസിന് വികാരങ്ങളെ വ്രണപ്പെടുത്താത്ത ഉള്ളടക്കം ഉണ്ടായിരിക്കണമെന്ന് ദില്ലി യൂണിവേഴ്സിറ്റി ദില്ലി: തമിഴ്, ദളിത് എഴുത്തുകാരായ ഭാമ ഫൗസ്റ്റീന സൂസൈരാജ്, സുകീര്ത്തന റാണി, ബംഗാളി എഴുത്തുകാരിയായ മഹാശ്വേതാ ദേവി എന്നിവരുടെ രചനകള് ബിഎ ഇംഗ്ലീഷ് സിലബസില് നിന്നും ഒഴിവാക്കിയ സംഭവത്തെ ന്യായീകരിച്ച് ദില്ലി യൂണിവേഴ്സിറ്റി. ജനാധിപത്യ പ്രകിയയിലൂടെയാണ് സിലബസ് അംഗീകരിക്കപ്പെട്ടതെന്ന് യൂണിവേഴ്സിറ്റി അധികൃതര് പറഞ്ഞു. ഒരു ഭാഷാപഠനത്തിന്റെ ഭാഗമായ സാഹിത്യ രചനയുടെ ഉള്ളടക്കം ഏതെങ്കിലും വ്യക്തിയുടെ വികാരങ്ങളെ വ്രണപ്പെടുത്താത്തതും നമ്മുടെ സമൂഹത്തിന്റെ യഥാര്ത്ഥ ചിത്രം ഉള്ക്കൊള്ളുന്നതുമായിരിക്കണം. യൂണിവേഴ്സിറ്റി പുറത്തിറക്കിയ പ്രസ്താവനയില് പറയുന്നു. ബിഎ ഓണേഴ്സ് ഇംഗ്ലീഷ് കോഴ്സില് നിന്ന് മഹാശ്വേതാ ദേവിയുടെ ദ്രൗപദി, സുകീര്ത്തനറാണിയുടെ മൈ ബോഡി, സൂസൈരാജിന്റെ എന്നീ മൂന്ന് പാഠങ്ങള് നീക്കം ചെയ്തതിന്റെ പേരില് ദില്ലി യൂണിവേഴ്സിറ്റി വിമര്ശനം നേരിട്ടിരുന്നു. സര്വ്വകലാശാലയിലെ അക്കാദമിക് കൗണ്സിലിലെ 15 അംഗങ്ങള് ഈ നീക്കത്തെ എതിര്ത്ത് രംഗത്തെത്തിയിരുന്നു. പാഠ്യപദ്ധതി പരമാവധി നശിപ്പിച്ചു എന്നാണ് അക്കാദമിക് കൗണ്സില് അംഗങ്ങള് കുറ്റപ്പെടുത്തിയത്. ദളിതര്, ആദിവാസികള്, സ്ത്രീകള്, ലൈംഗിക ന്യൂനപക്ഷങ്ങള്, എന്നിവരുടെ പ്രാതിനിധ്യത്തെ എല്ലായ്പ്പോഴും മുന്വിധിയോടെയാണ് മേല്നോട്ട സമിതി സമീപിക്കുന്നതെന്നും ഇവര് കുറ്റപ്പെടുത്തി. അതേ സമയം ദേശീയ, അന്തര്ദ്ദേശീയ പ്രശസ്തി നേടിയവരുടെ രചനകള്, ജാതിയോ മതമോ വര്ണ്ണമോ പരിഗണിക്കാതെ പാഠ്യപദ്ധതിയില് ഉള്പ്പെടുത്തിയിട്ടുണ്ട് എന്നാണ് സര്വ്വകലാശാല മേല്നോട്ട സമിതിയുടെ ന്യായീകരണം. ഇന്ത്യന് സൈന്യത്തെ മോശമായി ചിത്രീകരിക്കുകയും ലൈംഗിക ഉള്ളടക്കം കൂടുതലായി ഉള്ളതുകൊണ്ടുമാണ് ഈ പാഠഭാഗങ്ങള് സിലബസില് നിന്നും നീക്കം ചെയ്തതെന്ന് പേര് വെളിപ്പെടുത്താന് തയ്യാറാത്ത സര്വ്വകലാശാല ഉദ്യോഗസ്ഥന് പറഞ്ഞതായി ദ് പ്രിന്റ് ബുധനാഴ്ച റിപ്പോര്ട്ട് ചെയ്തിരുന്നു. സമിതി തീരുമാനത്തിനെതിരെ അധ്യാപക സംഘടനകളും വിമര്ശനമുയര്ത്തിയിട്ടുണ്ട്.